AC/DC

**AC/DC** a zo ur strollad sonerezh rock aostralian, savet e Sydney e-kerzh miz Kerzu 1973. A-c'houde an amzer-se en deus graet berzh ar strollad. Gwerzhet e vez pladennoù a-vil-vern gantañ (muioc'h evit 200 milion er bed a-bezh). Ur strollad hard-rock pe heavy metal a vez graet anezhañ get an darn vrasañ, ha tennañ a ra e sonerezh d'ar blues ivez.

Daou brantad amzer a zo e buhez AC/DC, hag a glota get daou ganer, an eil en doa kemeret lec'h an hani kentañ pa oa marvet hemañ diwezhañ, Bon Scott e anv, e 1980. Setu prantad 1973-1980, ha prantad 1980 betek bremañ (2013) get Brian Johnson o kanañ. Karourion ar strollad a zo evit bep prantad nemetken, hag ul lodenn arall evit an daou ivez, daoust dezhe gouiet ez eus degouezhet un troc'h e 1980, evel ma vije ur strollad all war-lerc'h.

## Ganedigezh ar strollad
E Bro-Skos e oa bet ganet ar vreudeur Angus ha Malcolm Young. Divroiñ a rejont gant o familh da Sydney e Aostralia pa oa bugale anezhe c'hoazh. Malcom a voe an hini kentañ o tapout krog er gitar, ha da c'houde Angus da heul. Strollad kentañ Malcom a voe "The Velvet Underground" (arabat drougveskiñ gant strollad Lou Reed ha John Cale avat). O breur henañ, George Young, a oa bet e strollad brudetañ Aostralia er bloavezhioù tri-ugent, the Easybeats, ur strollad a reas berzh pa voe gwerzhet ur yoc'h pladennoù gantañ er bed a-bezh get ar sonenn *[[Friday on my mind]]* e 1967, ar wezh kentañ evit ur strollad aostralian.

Young hag e genezel er strollad Easybeats Vanda a yeas en-dro da Aostralia e 1973, ha setu int oc'h ober àr-dro ar sonerezh e-barzh Albert Productions, ul label pladennoù nevez savet gant Ted Albert hag a rae war-dro sonerezh the Easybeats adalek 1965 betek 1967.

Ur strollad a voe savet get Angus, Tantrum e anv, ha goude the Velvet Underground e savas Malcolm ur strollad arall, muioc'h rock'n roll anezhañ, ha kinnig a reas d'e vreur Angus da zoned a-barzh, hag engouestlet get ar label Albert nevez savet, get Vanda ha Young (o breur) oc'h ober war-dro kempennadur ar sonerezh evit o fladennoù kentañ.

Ur bochad sonerion a dremenas er strollad d'ar mare-se, estreget ar vreudeur Young a oa izili diazez ar strollad anezhe. Da skouer Colin Burgess hag e daboulinoù, meur a soner gitar boud pe taboulinoù arall a voe. E miz Gwengolo 1974 e voe ur c'hemmadur a-bouez : kaner kentañ ar strollad (Dave Evans) a voe skarzhet kuit ha lakaet Ronald "Bon" Scott en e lec'h, ur c'haner leun a vejoñs hag ur vouezh dibar dezhañ. Un tammig koshoc'h e oa Bon Scott, en doa tapet skiant-prenet pa oa o kanañ e penn strolladoù pop e-raok, er blovezhioù 1960 get The Valentines hag er bloavezhioù 70 get ar strollad rock Fraternity. Ha setu brud ar strollad o tibradiñ. Berzh a reas adalek neuze, get sikour o doareoù war al leurenn, hag o neuz ivez, dreist-holl kani Angus Young, perc'hennet gwiskamant e skol eil derez (Ashfield Boys' High e Sydney) getoñ warr al leurenn betek bremañ. Dont a reas da vezañ ur mailh war ar gitar ivez. Ur vojenn arall a voe ma vije bet ganet Angus e 1959 (kentoc'h evit 1955), da lavaret eo e vije bet 14 vle e penn kentañ ar strollad e 1973. Pozioù ar strollad a oa kalz - hag a vez c'hoazh - troet war-zu ar merc'hed hag ar seks.

An anv AC/DC a oa bet kavet get c'hoar ar vreudeur Young ("Alternating current/direct current" e saozneg), lennet ganti, sañset, war ur wriaderez. E saozneg e c'hall bezañ arlivioù arall d'ar lizherennoù-se, a c'hall ober dave d'an heñvelrevidi. Setu ar pezh a soñje an dud en ur arvestiñ o doareoù glam rock, peotramant re Angus get e wiskamant skol, pe o dilhad lufrus. Tud arall o doa treuzkomprenet ur ster arall : "Anti-Christ/Devil's Children", hag e voent sellet evel satanisted get darn. Pep hani a c'hell kavet un dra bennak. Distaget e vez "Hey si di si" da gustum met en Australia e vez klevet "Acca Dacca".

## Deroù ar berzh (1974-1978)
Etre 1974 ha 1978 e rae berzh spontus AC/DC, prizet en Aostralia a-drugarez da abadennoù ingal gete er skinwel, Countdown. Setu o albumoù hag o fladennoù single é fringal uhel e listenn ar pladennoù gwerzhet du-hont. Da skouer unan ag ar re gentañ *[[It's A Long Way To The Top (If You Wanna Rock and Roll)]]*, get biniou bras, e-ser degas Bro-Skos da soñj.

Da c'houde ez efont da Europa, e Londrez, a-benn gounit kalon tud ar c'hevandir kozh, àr-bouez troiadoù sonadegoù kement ha ma c'hallent.Tapet skiant-prenet evit pezh a sell doc'h seniñ e-barzh stadiumoù bras èl ma veze ar c'hiz nevez get ar strolladoù hard-rock pe rock d'ar mare-se. Ha troiadoù get strolladoù arall ivez, e stumm festivaloù. Helebini a veze e-touesk ar strolladoù, ha meur a wezh e c'hoarveze gwalldaolioù àr-lerc'h an abadennoù, pa veze toemmet d'o fenn get an alkol ha muioc'h.

Ne voe harz erbed d'o berzh e-pad barrad ar prantad punk, àr-dro ar bloaz 1977, peogwir e kave d'ar gazetennerion sonerezh saoz e oant punk anezhe, ar pezh ne oa ket gwir. O sonadegoù skrijus, lan a startijenn, neuz Angus Young àr ar leurenn, kan dirollet Bon Scott, setu peadra da levezoniñ betek ar bunked o-unan, diàr pozioù kaner ar Sex Pistols e-unan, Johnny Rotten. Ur bochad strolladoù zo bet savet àr roudoù AC/DC.

Pladennoù AC/DC o deus graet berzh a bep tu d'ar meurvor Atlantel (*[[Let There Be Rock]]* e 1977, *[[Powerage]]* e 1978), ha muioc'h c'hoazh get *[[Highway to Hell]]* e 1979.

## Darvoud kriz

Ur gwall reuz a voe e miz C'hwevrer 1980, pa voe kavet Bon Scott marv àr azezenn a-dreñv oto e vignonez, mouget anezhoñ get e zislonkadur, goude lonkiñ re a alkol. Mantret izili ar strollad ha da neuze e felle dezhe gober un arsav. Broudet e voent get tud Bon Scott da genderc'hel get ar strollad, ha neuze kavout ur c'haner nevez, ar pezh voe graet get Brian Johnson, hag a oa o kaniñ e-barzh Geordie, ur strollad a oa bet gwelet get Bon Scott e-unan e-raok, hag hemañ diwezhañ ne oa ket chomet diforzh pa oa bet klevet mouezh Johnson getoñ.

Setu-int é kenderc'hel get skriviñ sonioù, hag an disoc'h a voe ar bladenn *[[Back in Black]]*, hag a voe gwerzhet muioc'h eget biskoazh en e-raok, muioc'h eget un ugent milion bennak er Stadoù-Unanet.

Ar sonenn *[[Back in black (kanaouenn)|Back in black]]* a zo bet savet evit enoriñ Bon Scott. Ar bladenn da heul, *[[For Those About To Rock, We Salute You]]* (1981) a reas kement a verzh.

## Prantad diaesoc'h (1983-1995)
Lange, a rae war-dro kempennadur ar sonerezh, a voe skarzhet kuit e 1983, hag an album *[[Flick of the Switch]]* voe graet gete o-unan. Kuitaet en doa Phil Rudd (paotr an taboulinoù) ar strollad goude tabuterezh get unan arall (hag a vehe Malcom Young, sañset), hag erlec'hiet get Simon Wright. Enrollet e voe ar bladenn nevez *[[Fly On the Wall]]* e 1985. Ar vreudeur Young a reas àr he zro. Ne reas ket berzh evel ar re daet er-maez a-raok.

Neoazh e voe gwerzhet muioc'h a bladennoù gete get sonerezh film Stephen King *[[Maximum Overdrive]]* (*[[Who made who]]*) e 1986. A-hend arall e voe ur bladenn doare *best-of* d'ar mare-se hag a gavas fret. Un albom nevez all a voe e 1988, *[[Blow Up Your Video]]*, e 1988, get Vanda ha Young daet en-dro evit gober àr-dro ar sonerezh.

## Adc'hanedigezh
Deroù ar bloavezhioù 1990 a voe merket gant darvoudouigoù start pe startoc'h : Brian Johnson distu ur wezh bennak, ar vreudeur Young a skrivas o-unan penn, Wright ne chomas ket er strollad, erlec'hiet get Chris Slade. En neuziad nevez-se e voe ar bladenn *[[The Razor's Edge]]* frouezh o labourioù da neuze. Ar ganaouenn *Thunderstruck* enni a zo deuet da vezañ e-touez reoù vrudetañ ar strollad. Ar pladennoù *[[Ballbreaker]]* (1995) ha *[[Stiff Upper Lip]]* (2000, blaz ar blues ganti) a zeuas er-maez war-lerc'h.

Ar-lerc'h gwalldaol an 11 a viz Gwengolo 2001 e New York e voe difennet skignañ un nebeud sonennoù AC/DC (7 en holl, hag en o zouez *Highway to hell*, *Hell's bells* ha *Safe in New York City*). D'an 30 a viz Gouere 2003 e voe ur sonadeg veur gete, asambles get The Rolling Stonese, ar Sarsfest e Toronto (Ontario, Canada) : 500 000 a dud a zeuas evit skoazellañ stourm ar gêr-se a-enep kleñved-red SRAS. E 2003 e voe tizhet 20 milion pladenn *Back in black* gwerzhet er Stadoù-Unanet, ha dont a reas da vout ar c'hwec'hvet pladenn muiañ gwerzhet du-hont. 63 milion pladenn AC/DC a zo bet gwerzhet en holl er Stadoù-Unanet (sifroù 2003, da lavaret eo ar pempvet strollad evit ar pezh a sell doc'h ar gwerzh, àr-lerc'h The Beatles, Led Zep, Pink Floyd ha The Eagles). Muioc'h evit 100 milion pladenn a vehe bet gwerzhet gete er bed a-bezh.

Ur straed a voe anvet "ACDC Lane" e Melbourne, e 2004, tost d'al lec'h ma voe enrollet gete video *It's a long way to the Top* e 1975.

## Izili diazez
* Angus Young (gitar solo), 1973-
* Malcolm Young (gitar lusk), 1973-2014
* Bon Scott (kan), 1975-1979
* Brian Johnson (kan), 1980-
* Phil Rudd (taboulinoù), 1975-1983, 1994-
* Cliff Williams (gitar boud), 1978-

## Sonerion arall, er strollad e-pad ur prantad amzer hir pe hiroc'h


Kala-gouiañv '73 - C'hwevrer '74
* Colin Burgess [taboulinoù]
* Dave Evans [kan]
* Larry Van Kriedt [gitar boud, sakso]
* Angus Young [gitar]
* George Young [gitar boud, taboulinoù] (hag enrolladur)
* Malcolm Young [gitar, gitar boud]

C'hwevrer - Ebrel '74
* Dave Evans [kan]
* Neil Smith [gitar boud]
* Noel Taylor [taboulinoù]
* Angus Young [gitar]
* Malcolm Young [gitar]

Ebrel - Gwengolo '74
* Rob Bailey [gitar boud]
* Peter Clack [taboulinoù]
* Dave Evans [kan]
* Dennis Laughlin [kan] - ur wezh an amzer
* Angus Young [gitar)]
* Malcolm Young [gitar]

Gwengolo '74 - Genver '75
* Rob Bailey [gitar boud]
* Peter Clack [taboulinoù]
* Tony Currenti [taboulinoù] - evit enrolliñ hepken
* Bon Scott [kan]
* Angus Young [gitar]
* George Young (gitar boud) - evit enrolliñ nemetken
* Malcolm Young [gitar]

Genver '75
* Phil Rudd [taboulinoù]
* Bon Scott [kan]
* Larry Van Kriedt [gitar boud]
* Angus Young [gitar]
* Malcolm Young [gitar]

Genver - Meurzh '75
* Phil Rudd [taboulinoù]
* Bon Scott [kan]
* Angus Young [gitar]
* George Young [gitar boud, kan] - ur wezh an amzer
* Malcolm Young [gitar boud, gitar]

Meurzh '75 - Mai '77
* Mark Evans [gitar boud]
* Phil Rudd [taboulinoù]
* Bon Scott [kan]
* Angus Young [gitar]
* Malcolm Young [gitar]

Mezheven '77 - C'hwevrer '80
* Phil Rudd [taboulinoù]
* Bon Scott [kan]
* Cliff Williams [gitar boud]
* Angus Young [gitar]
* Malcolm Young [gitar]

Ebrel '80- kreiz ar ble '83
* Brian Johnson [kan]
* Angus Young [gitar]
* Malcolm Young [gitar]
* Cliff Williams [gitar boud]
* Phil Rudd [taboulinoù]

1983-1988
* Brian Johnson [kan]
* Angus Young [gitar]
* Simon Wright [taboulinoù]
* Cliff Williams [gitar boud]
* Malcolm Young [gitar]

1989-1994
* Brian Johnson [kan]
* Angus Young [gitar]
* Chris Slade [taboulinoù]
* Cliff Williams [gitar boud]
* Malcolm Young [gitar]

1994-betek bremañ
* Brian Johnson [kan]
* Angus Young [gitar]
* Malcolm Young [gitar]
* Cliff Williams [gitar boud]
* Phil Rudd [taboulinoù]


## Pladennoù
* 1974 - High Voltage (e Aostralia)
* 1975 - T.N.T. (e Aostralia)
* 1976 - High Voltage (etrebroadel)
* 1976 - Dirty Deeds Done Dirt Cheap (e Aostralia)
* 1976 - Dirty Deeds Done Dirt Cheap (etrebroadel)
* 1977 - Let There be Rock
* 1978 - Powerage
* 1978 - If You Want Blood (pladenn live)
* 1979 - Highway to Hell
* 1980 - Back in Black
* 1981 - For Those About to Rock
* 1983 - Flick of the Switch
* 1984 - '74 Jailbreak
* 1985 - Fly on the Wall
* 1986 - Who Made Who (evit film Stephen King "Maximum Overdrive")
* 1988 - Blow Up Your Video
* 1990 - The Razors Edge
* 1992 - Live 
* 1995 - Ballbreaker
* 1997 - Bonfire (evit enoriñ Bon Scott - get "live from atlantic studio" - "let there be rock (àr ar leurenn e Paris)" - "volts" ...)
* 2000 - Stiff Upper Lip
* 2008 - Black Ice
* 2010 - Iron Man 2 (kendastumad, evit ar film Iron Man 2)
* 2014 - Rock or Bust
*2020 - Power Up

## Skeudennaoueg

Madrid-acdc 12.JPG
Madrid-acdc 20.JPG
Madrid-acdc 38.JPG
Madrid-acdc 56.JPG


## Liammoù diavaez
*  Lec'hienn ofisiel
*   Electric Shock, ul lec'hienn all
*  Highway to AC/DC, ul lec'hienn c'hall
* Sonadeg ar strollad e stad River Plate (Arc'hantina) e 2009